Зихуэдэ щымыIэ шу зекIуэ
Къэбэрдей-Балъкъэрыр езым фIэфIу Урысейм зэрыгухьэрэ илъэс 460-рэ щрикъум хуагъэхьэзыра гуфIэгъуэ Iуэхугъуэхэм хыхьэу, республикэм и щIыналъэр зэщIагъэхьэн мурадкIэ, Налшык шыгъэжапIэм и гупэм деж шу гупышхуэ щежьащ.
Сэхъурокъуэ Хьэутий и псалъэ КъБР-м и Правительствэр я щIэгъэкъуэну къызэрагъэпэща шу зекIуэр зи жэрдэмыр шыхъуэ цIэрыIуэ Егъэн Ибрэхьимщ. Абы хэтщ Тэрч къэзакъыдзэм я лIыкIуэу, республикэм и районхэм щыщ адыгэ, балъкъэр щIалэу шуиблрэ гъусэ хуащIа зы гупрэ.
Шу зекIуэм щыщхэм псори зэхэту километр щитху зэпачыну къапэщытщ. Къыхаха гъуэгур, абы и щытыкIэр, зытращIыхь пIалъэмрэ и кIыхьагъымрэ зыхуэбгъадэ хъун Къэбэрдей-Балъкъэрым щыIэкъым. Тхьэмахуэ зэхуаку гъунэгъум Бахъсэн, Нарткъалэ, Тэрч къалэхэр, Лэскэн щIыналъэр зэщIагъэхьэнущ. ИужькIэ, Ташлы-Тала къуажэм деж щежьэнурэ, Хъырзынэ, Мехтиген, Суукъ, Думала, Актопракъ, Суакан щхьэдэхыпIэхэр, Джылы-Су аузыр, Къэнжал бгы щхьэгуэр, Тызыл къуэладжэр къызэранэкIынущ. ФокIадэм и 8-м шууейхэр республикэ шыгъэжапIэм къэсыжынущ.
ЗекIуэм хэтхэр гуфIэгъуэ щытыкIэм иту ирагъэжьащ. Абы иращIэкIа пэкIум ирихьэлIащ КъБР-м и япэ вице-премьер — мэкъумэш хозяйствэмкIэ министр Говоров Сергей, Правительствэм и Тхьэмадэм и япэ къуэдзэ Ахъуэхъу Таймураз, къэрал властым и къудамэхэм, республикэм и спорт, жылагъуэ IуэхущIапIэхэм я лIыкIуэхэр.
ПэкIур къыщызэIуихым, Дунейпсо Адыгэ Хасэм и президент Сэхъурокъуэ Хьэутий къигъэлъэгъуащ Къэбэрдей-Балъкъэрыр езым фIэфIу Урысейм зэрыгухьэрэ илъэс 460-рэ зэрырикъум теухуауэ къыхалъхьэну гуфIэгъуэ Iуэхугъуэшхуэхэм мы зекIуэр и щIэдзапIэу зэрыщытыр.
— Унагъуэшхуэм щыщ дызэрыхъурэ блэкIа зэманым, Урысейм щIыгъуу, Къэбэрдей-Балъкъэрым щыпсэу лъэпкъхэм гузэвэгъуэри гуфIэгъуэри зэдагуэшащ. Ди япэ итахэр къикIуэтакъым, ди адэжьхэм я гъуэгум тету, гугъуехь псори къызэранэкIащ, — къыхигъэщащ Сэхъурокъуэм. Дунейпсо Адыгэ Хасэм и Тхьэмадэр мамырыгъэ, зэIузэпэщыныгъэ, ехъулIэныгъэ нэрылъагъухэр яIэну республикэм щыпсэухэм ехъуэхъуащ. Апхуэдэу Къэбэрдей-Балъкъэрым цIыхухэм я хуитыныгъэхэмкIэ и уполномоченнэ Зумакулов Борисрэ урыс тхыдэмрэ щэнхабзэмрэ я «Вече» обществэм и унафэщI Канунников Анатолийрэ шу зекIуэм хэтхэм хъуэхъу псалъэкIэ зыхуагъэзащ.
Къан Андемыр.
